tomron87/hebrew-wikipedia-sentences-corpus huggingface dataset:
בגרסה זו, השחקנים מייקל רוקר, סילבסטר סטאלון, וינג ריימס ומישל יאו מגלמים את דמויותיהם של יונדו, סטאקאר, צ'ארלי-27 ואלטה, בהתאמה.
בנוסף, מיילי סיירוס מדבבת את דמותה של מיינפריים וקרוגאר מופיע כדמות עשויה CGI.
שומרי הגלקסיה: חלק 3 הוא סרט גיבורי-על אמריקאי המבוסס על דמויותיהם של צוות גיבורי-העל "שומרי הגלקסיה" מבית מארוול קומיקס.
הסרט הופק על ידי אולפני מארוול ומופץ על ידי סרטי אולפני וולט דיסני, והוא המשך לסרטים "שומרי הגלקסיה" (2014) ו"שומרי הגלקסיה: חלק 2" (2017), וכן סרטו ה-33 של היקום הקולנועי של מארוול.
את הסרט כתב וביים ג'יימס גאן, ומככבים בו כריס פראט, זואי סלדנה, דייב בטיסטה, וין דיזל, בראדלי קופר, קארן גילאן, פום קלמנטיף ושון גאן, ששבים לגלם את דמויותיהם מהיקום הקולנועי.
בנובמבר 2014, ג'יימס גאן הודיע כי יש לו רעיונות ראשוניים עבור סרט שלישי בסדרה, ובאפריל 2017 הודיע על חזרתו לכתיבת ובימוי הסרט השלישי.
עם זאת, ביולי 2018, אולפני וולט דיסני פיטרו אותו בעקבות חשיפתם של ציוצים שנויים במחלוקת שצייץ בחשבונו הפרטי, אך באותו אוקטובר, האולפנים חזרו בהם מפיטוריו ושכרו אותו מחדש לעבודה על הסרט.
שובו של גאן אושרה רשמית במרץ 2019, כאשר הוכרז על תחילת ההפקה לאחר שגאן סיים את עבודותיו על הסרט "יחידת המתאבדים" (2021) ועל סדרת הספין-אוף שלה, "פיסמייקר" (2022).
צילומי הסרט החלו בנובמבר 2021 באטלנטה, ג'ורג'יה, והסתיימו באפריל 2022.
הסרט הוא חלק מהשלב החמישי של היקום הקולנועי של מארוול, ועלה לאקרנים בארצות הברית ב-5 במאי 2023; בישראל, עלה הסרט לאקרנים ב-4 במאי 2023.
לאחר שהקימו את המטה שלהם על כוכב ראשומקום, מותקפים שומרי הגלקסיה על ידי אדם וורלוק, ישות עוצמתית שנוצרה על ידי כוהנת "הריבוניים", איישה.
בהתקפה, נפצע רוקט קשות, אך השומרים מגלים שאין ביכולתם לטפל בו בשל מתג הרג שהושתל בגופו על ידי חברת "אורגוקורפ", שיצרה אותו.
השומרים מחליטים לטוס לאורגוספרה, המטה של "אורגוקורפ", בתקווה למצוא קוד עקיפה למתג של רוקט.
במקביל, יוצרו של רוקט, הוד התפתחותו, שאחראי על יצירתם של גזעים תבוניים רבים, בהם "הריבוניים", מתוך שאיפה ליצור עולם מושלם – נהיה אובססיבי לגבי השבת רוקט לרשותו – ומטיל על איישה ואדם להשיב את רוקט לידיו בתמורה לאי-השמדת "הריבוניים".
בעזרת כנופיית "הבוזזים" ומנהיגתם – גרסתה החלופית של גאמורה, שהגיעה מתקופה בה לא הייתה חברה ב"שומרים" – חודרים השומרים לאורגוספרה ומשיגים את הקבצים העוסקים בניסויים שנערכו על רוקט.
עם זאת, הם מותקפים על ידי שומרי האורגוספרה, ומצליחים להימלט רק לאחר שפיטר קוויל מפעיל מרחוק את חליפותיהם.
השומרים מסיקים כי קוד העקיפה שמור בזיכרונו של ת'יל, אחד ממדעניו של הוד התפתחותו, ומחליטים להתחקות אחריו.
בניגוד לעצתה של גאמורה, שמים השומרים את פעמיהם אל כדור ארץ מקביל, המאוכלס על ידי יצורים שיצר הוד התפתחותו.
במקביל, מיירטים וורלוק ואיישה מסר מגאמורה לשומרים ובאמצעות הקואורדינטות של המסר, עוקבים אחר השומרים אל כדור הארץ המקביל.
בהגיעם לכדור הארץ, עוקבים קוויל, נביולה וגרוט אחר ת'יל אל ספינתו של הוד התפתחותו.
כאשר הם עולים לספינה, נאלצת נביולה להישאר מאחור.
דראקס ומנטיס נשארים מאחור עם גאמורה ורוקט.
באי-רצון, מלווה מנטיס את דראקס לספינתו של הוד התפתחותו שמתחילה להשתגר מהכוכב בעוד קוויל וגרוט עודם נמצאים על הסיפון - שכן הוד התפתחותו החליט להשמיד את כדור הארץ המקביל, כניסוי שכשל.
גאמורה מותקפת על ידי לוחם דמוי-חזיר שנשלח על ידי הוד התפתחותו כדי להשיב אליו את רוקט.
הלוחם נהרג על ידי וורלוק המגיע לחפש אחר רוקט, אך גאמורה מצליחה לגבור עליו ומשגרת את ספינתם של השומרים.
על הסיפון, מביסים קוויל וגרוט בהצלחה את אנשיו של הוד התפתחותו ולוכדים את ת'יל, קופצים איתו מהספינה ושולפים ממנו את שבב הזיכרון ובו הקוד לנטרול המתג.
במקביל, וורלוק, חלש לאחר הקרב מול גאמורה, חש שאמו בסכנה אך מאחר בניסיון למנוע את השמדת כוכב הבית שלו על ידי הוד התפתחותו.
על ספינתם של השומרים, רוקט הגוסס עובר מוות קליני וחווה חוויית סף מוות בה הוא פוגש את חבריו לניסויים של הוד התפתחותו – ליילה, טיס' ופלור – שאומרים לו שזמנו למות טרם הגיע.
קוויל מצליח ליישם את קוד העקיפה ומציל את רוקט.
על ספינתו של הוד התפתחותו, מנטיס, נביולה ודראקס נתקלים בהמוני ילדים שבהם ערך הוד התפתחותו ניסויים, לפני שהם נתפסים בעצמם ונכלאים בחדר עם אביליסקים.
לאחר שמנטיס מצליחה לשכנע את האביליסקים לעבור לצידם, השלושה נמלטים מהחדר, מתאחדים עם השומרים ומכריעים את צבאו של הוד התפתחותו.
בינתיים, מגיעים קראגלין וקוסמו עם ספינת החלל שלהם.
קוסמו מחברת את ספינתם לספינת הוד התפתחותו באמצעות כוחותיה הטלקינטיים, ונביולה משתלטת על ספינת הוד התפתחותו ומאפשרת את החיבור למרות שבזעמו, פוצץ הוד התפתחותו את חדר הבקרה.
במהלך הניסיון לשחרר את הנמצאים על סיפון הספינה, מגלה רוקט חממת המלטה של גורי דביבונים וחיות נוספות בתנאי מעבדה, ובמהלך מאמציו להביא לשחרורם, הוא מותקף על ידי הוד התפתחותו הזועם, אך שאר השומרים באים לעזרתו.
הוד התפתחותו נותר על ספינתו בזמן שגם החיות מחולצות ועולות על ספינתו של קראגלין יחד עם רוב השומרים.
לאחר שקוסמו לא מצליחה להחזיק את הספינות יחד מספיק זמן על מנת לחלצו, קוויל נמלט בקושי רב ומתחיל לקפוא בחלל, אך ניצל על ידי וורלוק.
השומרים, במתכונתם הנוכחית, מחליטים להתפרק עם שובם לראשומקום.
קוויל מעניק לרוקט את הפיקוד על השומרים, לפני שובו לכדור הארץ שם הוא מתאחד עם סבו.
מנטיס יוצאת למסע לגילוי-עצמי עם האביליסקים, בעוד שגאמורה שבה לפקד על "הבוזזים" ונביולה ודראקס נשארים על ראשומקום על מנת לגדל את הילדים שניצלו.
בסצנת אמצע הכתוביות, מוצגים חברי צוות "שומרי הגלקסיה" החדש – רוקט, גרוט, קוסמו, קראגלין, וורלוק, פילא-וול, ויצור מגזע הבלארפ – בעודם במשימה.
בסצנה שלאחר הכתוביות, מוצג קוויל עם סבו, כשברקע נרמז שובו להרפתקאות בחלל.
כריס פראט – פיטר קוויל / סטאר לורד, מנהיגה החצי אנושי-חצי חייזרי של "שומרי הגלקסיה", שנחטף מכדור הארץ בילדותו וגודל על ידי קבוצה של גנבים ומבריחים חייזרים המכונים "הבוזזים".
זואי סלדנה – גאמורה, חברה ב"שומרי הגלקסיה" ויתומה חייזרית המבקשת גאולה על פשעי העבר שלה לאחר שנלקחה על ידי תאנוס כבתו המאומצת וחונכה לשמש לו כמתנקשת אישית.
על אף שדמותה של גאמורה נהרגה על ידי תאנוס באירועי "מלחמת האינסוף", סלדנה שבה לגלם את גרסתה הצעירה יותר של הדמות שהגיעה להווה של ציר הזמן של היקום הקולנועי באירועי "סוף המשחק".
דייב בטיסטה – דראקס המשמיד, חבר ב"שומרי הגלקסיה" ולוחם מיומן שמשפחתו נטבחה על ידי תאנוס.
קארן גילאן – נביולה, יתומה שנלקחה תחת חסותו של תאנוס כבתו המאומצת וחונכה לשמש לו כמתנקשת אישית, אך בהמשך מרדה בו וערקה ל"שומרי הגלקסיה".
פום קלמנטיף – מנטיס, וחייזרית בעלת כוחות-על מבוססי אמפתיה.
חברה ב"שומרי הגלקסיה" ואחותו-למחצה של פיטר.
וין דיזל – גרוט (דיבוב ולכידת תנועה) יצור אינטליגנטי דמוי עץ, שותפו של רוקט וחבר ב"שומרי הגלקסיה".
בראדלי קופר – רוקט (דיבוב), - שון גאן (לכידת תנועה), חבר ב"שומרי הגלקסיה" ויצור מהונדס גנטית דמוי דביבון המיומן בטקטיקות נשק והנדסה אשר שימש כשכיר חרב וצייד ראשים בעברו, ובהווה משמש כממציא, מהנדס ואשף הטכנולוגיה עבור הצוות.
עלילת הסרט השלימה את הקשת העלילתית שנבנתה עבור הדמות בשני סרטי "שומרי הגלקסיה" הראשונים ובסרטים "מלחמת האינסוף" ו"סוף המשחק".
ויל פולטר – אדם וורלוק, "אדם מפותח" בעל כוחות על-אנושיים, שנוצר על ידי הריבוניים במטרה לנקום בשומרים.
אליזבת דביקי - איישה, הכוהנת הגדולה הזהובה ומנהיגת אנשי הריבונות.
יצרה את אדם וורלוק כדי שישמיד את שומרי הגלקסיה.
צ'וקוודי יוג'י - הוד התפתחותו, מדען המתמחה באבולוציה ויוצרו של רוקט, שמבקש להפוך את כל היצורים התבונתיים לגזע עליון.
יוג'י תיאר את דמותו כחזקה ו"מורכבת".
סילבסטר סטאלון – סטאקר אוגורד, בוזז הנמצא בדרגה בכירה בקבוצת "הבוזזים".
בנוסף, שון גאן שב לגלם את דמותו של קראגלין אובפונטרי, יד ימינו לשעבר של יונדו ובן בריתם של "שומרי הגלקסיה".
מייקל רוקר מופיע לזמן קצר כדמותו של יונדו, המדריכה את קראגלין להשתמש בליבו כדי להכווין את החץ שלו כמוהו.
מריה בקלובה מדובבת את דמותה של קוסמו כלבת החלל, שנשלחה לחלל על ידי ברית המועצות.
הדמות של קוסמו גולמה בעבר על ידי הכלב פרד ב"שומרי הגלקסיה", "שומרי הגלקסיה: חלק 2" ו"שומרי הגלקסיה בספיישל חג המולד".
השחקן מייקל רוזנבאום שב לגלם מ"שומרי הגלקסיה: חלק 2" את דמותו של מרטינקס, חבר בכיר קבוצת הבוזזים.
בנובמבר 2014, הצהיר במאי ותסריטאי "שומרי הגלקסיה", ג'יימס גאן, כי בנוסף לכתיבת "הסיפור הבסיסי" עבור "שומרי הגלקסיה: חלק 2" תוך כדי העבודה על הסרט הראשון, היו לו רעיונות לסרט המשך שלישי פוטנציאלי.
על אף הצהרתו, גאן אישר ביוני 2015 שהוא אינו בטוח אם הוא יהיה מעורב בהפקת סרט שלישי, והצהיר שמעורבותו בהפקת הסרט השלישי תהיה תלויה בהרגשתו לאחר הפקת הסרט השני.
באפריל 2016, אמר נשיא אולפני מארוול, קווין פייגי, כי האולפנים מתכננים בוודאות להפיק סרט שלישי של "שומרי הגלקסיה" במסגרת היקום הקולנועי של מארוול החל משנת "2020 ואילך".
במרץ 2017, גאן אישר את הפקתו של הסרט השלישי יופק וציין כי צוות ההפקה מנסה לחשוב עד היכן עוד להמשיך את קשת העלילה של הדמויות.
תוך זמן קצר, גאן הוסיף כי עדיין לא היו תוכניות ספציפיות לעלילת הסרט, אך כי אולפני מארוול מעוניינת להפיק אותו.
"אלא אם כן משהו ישתבש נוראות – וזה תמיד אפשרי, אי-אפשר לדעת".
גאן אף חזר ואמר כי לא החליט אם להסכים לביים את הסרט, וכי הוא עוד מנסה להחליט עד כמה ברצונו להיות מעורב בפרויקט.
חלק מרתיעתו של גאן לשוב לבימוי הסרט השלישי נבע מכך שלא רצה להפיק את הסרט ללא מייקל רוקר, שגילם את דמותו של יונדו אודונטה בשני הסרטים הקודמים ומת בסרט השני.
באפריל 2017, גאן הודיע כי הוא ישוב לכתוב ולביים את הסרט השלישי.
גאן הצהיר כי עלילת הסרט תתקיים לאחר אירועי "מלחמת האינסוף" ו"סוף המשחק", תסיים את קשת העלילה של שומרי הגלקסיה הנוכחיים, ותעזור להזניק דמויות ותיקות וחדשות כאחד ממארוול קומיקס "לעשר השנים הבאות ומעבר להן".
גאן אף ציין כי לתחושתו שלושת הסרטים משלימים אחד את השני לכדי קשת עלילתית אחת, ואמר, "אני מביא לסגירת מעגל המון דברים [משני הסרטים הקודמים] בסרט שלישי.
אנחנו מקבלים המון תשובות על הרבה דברים שונים".
גאן גם תכנן לעבוד עם אולפני מארוול על עתידו של "היקום הקוסמי של מארוול".
גאן התעתד להתחיל לעבוד על הסרט השלישי זמן קצר לאחר שסיים את עבודתו כמפיק בכיר וכיועץ ב"מלחמת האינסוף".
עם ההודעה על שובו להפקת הסרט השלישי, אמר גאן, "לא הייתי מסכים אם לא היה לי מושג די ברור לאן אנחנו הולכים ומה אנחנו הולכים לעשות.
אני לא מישהו שהולך לעשות את זה אם אין לי חזון לזה."
לאחר שכלל במקור את דמותו של אדם וורלוק בתסריט לסרט השני, גאן ופייגי ציינו את חשיבותה של הדמות עבור היקום הקולנועי של מארוול ורמזו שהוא יופיע בסרט השלישי.
במאי 2017, לאחר עלייתו של הסרט השני לאקרנים, גאן אמר שהסרט השלישי יופק "בשלוש השנים הבאות", ואישר כי פום קלמנטיף תשוב לגלם את דמותה של מנטיס.
גאן אף היה מעוניין שאליזבת דביקי תשוב לגלם את דמותה של איישה.
עד אמצע יוני, השלים גאן את טיוטת התסריט הראשונית שלו עבור הסרט השלישי.
בספטמבר 2017, חזר גאן ואישר כי הסרט יעלה לאקרנים "בעוד מעט פחות משלוש שנים", משמע ב-1 במאי 2020. בסוף פברואר 2018, גאן נפגש עם מארק המיל לצורך משא ומתן על תפקיד בסרט.
באפריל 2018, אושר שכריס פראט ישוב לגלם את דמותו של פיטר קוויל / סטאר לורד, וחודש שלאחר מכן, דייב בטיסטה אישר שהוא ישוב לגלם את דמותו של דראקס המשמיד.
בסוף יוני 2018, קיבלו אולפני מארוול את התסריט הראשוני לסרט, לקראת תחילת ההפקה הרשמית של הסרט.
ב-20 ביולי 2018 ניתקו אולפני וולט דיסני ואולפני מארוול את הקשר עם גאן, לאחר שפרשנים שמרניים החלו להפיץ מספר מציוציו הישנים בנושאים כמו אונס ופדופיליה, וקראו לפטרו.
יו"ר אולפני וולט דיסני, אלן פ.
בתגובה, אמר גאן בסדרת ציוצים שכשהוא התחיל את הקריירה שלו הוא "עשה סרטים וסיפר בדיחות מקוממות ואסורות", אך הרגיש שהוא "התפתח כאדם, כך גם העבודה שלי וההומור שלי".
הוא המשיך, "זה לא אומר שאני יותר טוב, אבל אני מאוד מאוד שונה ממה שהייתי לפני כמה שנים; היום אני מנסה להשריש את עבודתי באהבה ובקשר ופחות בכעס.
הימים בהם אמרתי משהו רק מאחר שהוא היה מזעזע והניסיון להשיג תגובה נגמרו." בהצהרה נפרדת אמר גאן שהציוצים באותה תקופה היו "מאמצים כושלים ונואשים לחלוטין להיות פרובוקטיבי", והוסיף, "אני מבין ומקבל את ההחלטות העסקיות שהתקבלו היום.
אפילו שנים רבות אחר כך, אני לוקח אחריות מלאה על הדרך בה אני התנהלתי אז."
בתגובה לפיטוריו, רבים מאנשי צוות השחקנים של זיכיון "שומרי הגלקסיה" צייצו את תמיכתם בגאן.
רוקר החליט לעזוב את טוויטר, בזמן שהמעריצים חתמו על עצומה מקוונת שזכתה למעל ל-300,000 חתימות, בה הם ביקשו להחזיר את גאן לעבודה על הפקת הסרט.
פיטוריו של גאן זכו גם לתגובותיהם של אישים הוליוודיים אחרים, כמו השחקנית סלמה בלייר והקומיקאי בובקט גולדטהווייט, והעניקו השראה לטורי דעה בנושא הפיטורים וכיצד הדבר ישפיע על הוליווד שנכתבו על ידי כארים עבדול ג'באר וגופי תקשורת אחרים כמו "הוליווד ריפורטר", "וראייטי", "דדליין הוליווד", ו"פורבס".
ב-30 ביולי 2018, צוות השחקנים של "שומרי הגלקסיה", כולל פראט, זואי סלדנה, בטיסטה, בראדלי קופר, וין דיזל, שון גאן, קלמנטיף, רוקר וקארן גילאן, פרסמו הצהרת תמיכה בג'יימס גאן באומרם, "אנו תומכים באופן מלא בג'יימס גאן.
כולנו היינו המומים מפיטוריו הפתאומיים בשבוע שעבר וחיכינו בכוונה לעשרת הימים האלה להגיב במטרה לחשוב, להתפלל, להקשיב ולדון.
"וראייטי" הוסיפה כי למרות השמועות על החלפתו של גאן בבמאים אחרים שכבר עבדו בשיתוף פעולה עם אולפני מארוול, כמו ג'ון פאברו, טאיקה ואיטיטי או האחים רוסו, אולפני מארוול טרם נפגשו עם במאי כלשהו, ושסביר להניח שהיא תעסיק מישהו חדש.
בתחילת אוגוסט 2018, אמר בטיסטה כי הוא ימלא את חוזהו ויופיע בסרט כל עוד אולפני מארוול יבחרו להשתמש בתסריט של גאן.
אולפני וולט דיסני ואולפני מארוול עדיין רצו "להתקדם במהירות" עם הפקת הסרט, ועד מהרה אושר שהם שומרים על התסריט של גאן.
זאת, בשילוב עם העובדה שגאן לא הפר את חוזהו מאז שנכתבו הציוצים שנים לפני שחתם על חוזה להפקת הסרט, הובילו לתהליך "משא ומתן מסובך" בין גאן לאולפני וולט דיסני בנוגע להסדר היציאה שלו.
על פי ההסדר, גאן היה צפוי לשלם 7–10 מיליון דולר ומעלה, והייתה תקווה שהמשא ומתן יוכל להוביל לכך שבסופו של דבר גאן יחזור בתפקיד כלשהו, "גם אם זה יהיה לפתח ולביים סרט נוסף של מארוול".
בעקבות ההסדר, גאן היה חופשי לעבור לפרויקטים חדשים, ואולפנים גדולים אחרים החלו להתעניין באפשרות להעסיק אותו, כולל אולפני האחים וורנר, שברשותם נמצאת היקום הקולנועי של DC.
במהלך תקופה זו, מנהלים באולפני מארוול פתחו בשיחות עם אולפני וולט דיסני בניסיון למצוא פשרה שתוביל לכך שגאן יחזור להפקת סרט בדרך כלשהי.
באמצע אוגוסט, נפגש גאן עם הורן בעקבות דחיפה חזקה של סוכנות הכישרונות אצלה הוא היה חתום לתת לו הזדמנות שנייה.
למרות זאת ואופייה ה"אזרחית והמקצועית" של הפגישה כפי שדווחה, הורן רק אישר מחדש את החלטתם של אולפני וולט דיסני לפטר את גאן.
באוגוסט 2018, צוות ההפקה המצומצם שהתכונן לתהליך קדם ההפקה פוטר מכיוון שהפקת הסרט נדחתה במטרה לאפשר למארוול ודיסני למצוא במאי שיחליף את גאן.
תהליך קדם ההפקה התעתד להתחיל עד סוף שנת 2018, ונמסר כי צילומי הסרט עתידים להתחיל בינואר או פברואר 2019. בשלב זה, בטיסטה לא היה בטוח אם ישוב להפקת סרט, מכיוון שהוא לא ידע אם ירצה לעבוד שוב עבור אולפני וולט דיסני בהתחשב בדרך בה הם פיטרו את גאן.
בסוף ספטמבר, אחיו של ג'יימס גאן, שון, שגילם את קראגלין וסיפק את לכידת התנועה עבור דמותו של רוקט בסרטים הקודמים של "שומרי הגלקסיה", חזר והדגיש כי אולפני וולט דיסני עדיין מתכוונת להפיק את הסרט עם התסריט של ג'יימס, אך לא חשפה בפני צוות השחקנים מתי תימשך ההפקה.
שון הוסיף כי הוא התכונן לשוב לגלם את דמותו של קראגלין בסרט השלישי לפני פיטוריו של אחיו.
בסוף החודש, נשאל קופר אם ישקול לביים את הסרט לאחר ההצלחה שקטף על בימוי הסרט "כוכב נולד", אך הצהיר כי הוא לא מסוגל לראות את עצמו מביים סרט שהוא לא כתב.
באמצע אוקטובר, ג'יימס גאן השלים את הסדר היציאה שלו מול דיסני והתעתד לכתוב ולביים את "יחידת המתאבדים" עבור אולפני האחים וורנר.
שובו של ג'יימס גאן להפקה
יום לאחר שגאן הצטרף ל"יחידת המתאבדים" באמצע אוקטובר 2018, הוא קיבל הודעה פרטית מהורן בה אושר שהוא יכול לחזור לבימוי הסרט.
ההודעה נשלחה לאחר פגישות נוספות בין האולפנים לגאן.
הורן שינה את דעתו לאחר שהתרשם מתגובתו של גאן למצב.
גאן דן עם פייגי על התחייבויותיו ל"יחידת המתאבדים", ולאחר מכן הוכרז על דחיית הפקת הסרט עד לפברואר 2021 על מנת לאפשר לגאן לסיים את הפקת "יחידת המתאבדים".
בדצמבר, לאחר שעבד עם אולפני מארוול על התסריט ל"אנטמן" (2015), אמר אדם מקיי שהוא מוכן לעבוד שוב עם האולפנים והצהיר כי הוא ערך עם פייגי דיונים על בימוי הסרט, בין היתר.
בתחילת 2019, חזרו פייגי ופראט ואישרו כי אולפני מארוול עדיין עובדים על פיתוח הסרט, ובמרץ 2019 נחשף רשמית כי גאן ישוב לבימוי וכתיבת הסרט.
עוד נמסר כי אולפני מארוול "מעולם לא נפגשו עם שום במאי אחר" עבור בימוי הסרט.
בסוף אפריל 2019, אושר כי חמשת הכוכבים הראשיים של סדרת "שומרי הגלקסיה" – פראט, סלדנה, בטיסטה, קופר ודיזל – עתידים לשוב להפקת סרט ההמשך, ושהצילומים יתקיימו במהלך שנת 2020.
בדיון על פיטוריו והעסקתו המחודשת במאי 2019, אמר גאן שמכל מרכיבי הסרט שהיה לו עצוב לעזוב עם פיטוריו, הפרידה המשמעותית ביותר עבורו הייתה הפרידה מדמותו של רוקט.
גאן הוסיף כי הסרט יביא לסיום את קשת העלילה של הדמות שנבנתה בסרטים הקודמים של היקום הקולנועי.
באותו חודש, אישרה גילאן כי היא תשוב להפקת סרט ההמשך והביעה התרגשות לקראת חזרתו של גאן לבימוי הסרט.
ביוני 2019, נשאלה סלדנה על תפקידה בסרט לאחר שדמותה נהרגה ב"מלחמת האינסוף", והיא שבה לגלם את גרסתה הצעירה יותר ב"סוף המשחק" שעוברת להווה של ציר הזמן של היקום הקולנועי.
סלדנה אמרה כי גורלה של גאמורה יהיה תלוי בתוכניות שיש למארוול ולגאן עבור הסרט, אך ציינה שהיא מעוניינת לראות את גאמורה מצטרפת שוב ל"שומרים" וחוזרת להיות "האישה הקטלנית ביותר בגלקסיה "כפי שכונתה בעבר.
באוקטובר 2019, נשאל גאן אם הוא לא מרוצה מההחלטה של אולפני מארוול להרוג את גאמורה ב"מלחמת האינסוף" והוא אישר שלא והוסיף כי הוא דן לפני כן עם האולפנים על עלילת הסרט.
על פי תסריטאי "מלחמת האינסוף" ו"סוף המשחק", כריסטופר מרקוס וסטיבן מקפילי, דמותה של גאמורה הושבה במיוחד על מנת שגאן יוכל להשתמש בה בסרט השלישי של "שומרי הגלקסיה".
באפריל 2020, אמר גאן כי מגפת הקורונה לא תשפיע על תוכניות ההפקה של הסרט, וחודש לאחר מכן, הצהיר כי הסרט יעלה לאקרנים "קצת אחרי 2021".
באוגוסט 2020, גאן הגיש טיוטה חדשה לתסריט עבור הסרט ובמקביל החל לכתוב עבור סדרת ספין אוף של "יחידת המתאבדים", בשם "פיסמייקר" שעוסקת בדמותו של פיסמייקר.
כעבור חודש, דווח שגאן עתיד להתחיל לעבוד על הפקת הסרט בשנת 2021, לאחר שיסיים את הפקת "יחידת המתאבדים" ו"פיסמייקר".
בנובמבר 2020, אישר גאן כי העבודה על התסריט של הסרט הסתיימה, וכי מעט מאוד השתנה בין תסריטו הראשוני לתסריטו החדש למרות עיכוב ודחיית ההפקה.
חודש לאחר מכן אושר כי הסרט יעלה לאקרנים בשנת 2023, ושצילומי הסרט יתחילו בשלהי שנת 2021. זמן קצר לאחר מכן, נחשף כי הסרט יעלה לאקרנים לאחר שידור "ספיישל חג המולד של שומרי הגלקסיה" (2022).
עבודות קדם ההפקה, שכללו את יצירת העיצובים והאפקטים הוויזואליים עבור הסרט החלו באפריל 2021. בתחילת מאי, הודיעו אולפני מארוול כי הסרט יעלה לאקרנים ב-5 במאי 2023. בהמשך החודש, אמר גאן כי עלילת הסרט תתרחש לאחר אירועי "תור: אהבה ורעם", שדמויות אחדות מ"שומרי הגלקסיה" עתידות להופיע בו.
ביוני 2021, גאן אישר כי הוא החל לעבוד על הסטוריבורד עבור צילומי הסרט.
בנוסף, גאן כתב במקור הופעת קמע עבור קומייל ננג'יאני, חברו של גאן, אך הסיר את ההופעה לאחר שנודע כי ננג'יאני לוהק לדמותו של קינגו בסרט "נצחיים" (2021).
בסוף אוגוסט, אולפני מארוול וגאן החלו להיפגש עם שחקנים עבור ליהוק דמותו של אדם וורלוק, ביניהם נכללו ויל פולטר, ג'ורג' מקיי ורגה-ז'אן פייג'.
בספטמבר, גילאן העירה כי הסרט יחקור את הדמויות מסרטי ברמה עמוקה יותר, בעוד שסת' גרין, שמדבב את דמותו של הווארד הברווז בסרטי היקום הקולנועי, אמר כי הסרט יעסוק בגאמורה ונביולה; אם כי לא ידע באותה עת אם דמותו של הווארד תופיע שוב בסרט.
באוקטובר 2021, נמסר על ליהוקו של פולטר לוהק לדמותו של אדם וורלוק, וגאן הצהיר כי "עשרות תפקידים" כבר לוהקו.
בשלהי אוקטובר, פראט החל בחזרות ובמבחני מצלמה לקראת הצילומים, ופגישת הפקה מלאה נערכה בתחילת נובמבר, זמן קצר לפני תחילת הצילומים.
צילומי הסרט החלו ב-8 בנובמבר 2021 באטלנטה, ג'ורג'יה, והם המשיכו עד לאפריל 2022. צילומים נוספים התקיימו בלונדון, בריטניה, בשלהי שנת 2021. על צילום הסרט אמון הצלם הנרי בראהם, לאחר שהיה אמון על צילומי הסרט הקודם.
בנוסף, נמסר כי חלקים מהסרט יצולמו באמצעות טכנולוגיית ההפקה הווירטואלית "Industrial Light & Magic" של חברת "StageCraft", שפותחה עבור הסדרה "המנדלוריאן" שהופקה עבור שירות "דיסני+.
בנוסף, ספיישל חג המולד של שומרי הגלקסיה, עליו הוכרז במהלך כנס המשקיעים של דיסני בדצמבר 2021, יצולם במקביל לצילומי הסרט וישתתפו בו צוות השחקנים הראשי.
במקור, צילומי הסרט התעתדו להתחיל בינואר או בפברואר 2019 לפני פיטוריו של גאן, ולאחר מכן בפברואר 2021, לפני שנודע שגאן החל לעבוד על הפקת הסדרה "פיסמייקר".
באפריל 2017, צייו גאן כי המוזיקה לסרט תהיה "קצת שונה" מהפסקולים של שני הסרטים הראשונים.
חודש לאחר מכן, גאן הוסיף כי הוא "כבר נבהל" מהעבודה על הפסקול וכי "הדברים נפתחים קצת בפסקול...
אז אני אצטרך לעשות כמה בחירות די ספציפיות בעתיד הלא-יותר מדי רחוק", ורמז שכבר היה לו רעיון להכללת שירים מסוימים בפסקול של הסרט.
בתחילת יולי 2017, גאן אישר שהוא צמצם את בחירותיו לשירים פוטנציאליים עבור הפסקול ל-181 שירים, אך ציין כי רשימה זו עשויה להתארך שוב.
באוגוסט 2017, הוכרז כי נבחרו כל השירים שיופיעו בפסקול.
הסרט עלה לאקרנים ב-5 במאי 2023, ומשתלב בשלב החמישי של היקום הקולנועי של מארוול.
במקור, הסרט התעתד לעלות לאקרנים ב-1 במאי 2020, לפני שהוחלט לדחות את עלייתו לאקרנים.
על פי תחזיותיהם של אנליסטים בתחום, עתיד הסרט להכניס בקופות בארצות הברית ובקנדה כ-110 מיליון דולר מ-4,400 בתי קולנוע בסוף השבוע הראשון לעלייתו לאקרנים.
באתר הביקורות "Rotten Tomatoes" זכה הסרט לציון 82%, עם דירוג ממוצע של 7.3/10, על בסיס 340 ביקורות.
בקונצנזוס הביקורתי של האתר נכתב כי באתר הביקורות המשוקללות "Metacritic", זכה הסרט לציון משוקלל של 67 מתוך 100, על בסיס 49 ביקורות, דבר המצביע על "ביקורות חיוביות לרוב".
סינתיה בלונדל והתר קרימר היו מועמדות בטקס פרסי "גילדת המפקחים המוזיקליים" לשנת 2023 בקטגוריית "הפיקוח המוזיקלי הטוב ביותר בקדימון – סרט".
בספטמבר 2017, גאן העיר כי הוא לא צפוי לחזור להפקת סרט נוסף שיעסוק ב"שומרי הגלקסיה", אך ציין כי ימשיך לעבוד עם אולפני מארוול על פרויקטים אחרים בהם דמויות מ"שומרי הגלקסיה" יופיעו.
כדוגמה, גאן הציע לעבוד על פיתוח סרט שיעסוק בדמויותיהם של דראקס ומנטיס, רעיון אותו בטיסטה כינה "מבריק".
עם זאת, במאי 2021, בטיסטה חשף כי טרם ישנם עדכונים נוספים בנוגע לכך, וציין שלהרגשתו אולפני מארוול אינם מעוניינים בכך, או שהסרט לא מתאים לאופן שבו הם ממפים את היקום הקולנועי.
בספטמבר 2019, גאן אישר כי הסרט יהיה סרטם האחרון של "שומרי הגלקסיה" עליו הוא יעבוד, ובמאי 2021, הוא אישר מחדש שאין בכוונתו להמשיך להפקת סרט רביעי פוטנציאלי.
שומרי הגלקסיה הוא משחק פעולה-הרפתקאות מסוגת גיבורי-על, שפותח על ידי חברת Eidos Montreal ומופץ על ידי Square Enix, המבוסס על דמויותיהם של שומרי הגלקסיה מבית מארוול קומיקס, ויצא לשוק עבור Microsoft Windows, פלייסטיישן 4, פלייסטיישן 5, Xbox One ו-Xbox Series X ב-26 באוקטובר 2021.
במהלך המשחק, שמשוחק כמשחק לשחקן יחיד מנקודת מבט-גוף שלישי, השחקן נכנס לנעליו של פיטר קוויל / סטאר לורד.
השחקן יוכל להשתמש באקדחיו של קוויל על מנת להביס אויבים ולרחף באוויר באמצעות מגפי הסילון שלו.
את חברי צוות "שומרי הגלקסיה" האחרים – דראקס המשמיד, גאמורה, רוקט ראקון וגרוט – השחקן לא יוכל לשחק באופן ישיר מכיוון שהם נשלטים על ידי בינה מלאכותית, אך השחקן יוכל להורות להם פקודות במהלך הקרבות.
לכל אחת מהדמויות יש כישורים ויכולות ייחודיים משלה, אותם ניתן לשלב יחד במטרה לגרום לנזקים גדולים יותר.
כאשר השחקן נלחם באויבים, מתמלא מד מיוחד שיאפשר לו לבצע מהלך מיוחד המכונה "הצטופפות קבוצתית" – במהלכה קוויל מתבקש לנאום נאום מוטיבציה ולהשמיע שיר על מנת לעודד את חבריו לקבוצה.
נאום טוב יעניק לחברי הקבוצה שדרוגים מיוחדים, אם כי יכולותיו של סטאר-לורד ישודרגו ללא קשר לאיכות הנאום.
בנקודות שונות במהלך המשחק, השחקן יוכל לקבל החלטות גורליות, באמצעות עצי דיאלוג, שישפיעו על מערכות היחסים בין חברי הקבוצה ועל תוצאותם של משימות מסוימות.
כמנהיג הקבוצה, דמותו של פיטר קוויל היא חלק מכל שיחה והחלטה, דבר שיוצר השלכות ברמות משתנות – מקלות ועד חמורות – על יחסיו של פיטר, כמנהיג וכחבר קבוצה, עם שאר חברי הקבוצה.
למרות שעלילת המשחק תושפע ותסתעף בהתאם לבחירותיו של השחקן, עלילה הראשית העומדת במרכז המשחק עתידה להישאר זהה ולמשחק יש רק סיום אחד.
בנוסף לדמויותיהם של פיטר קוויל / סטאר לורד (ג'ון מקלרן) והקבוצה אותה הוא מנהיג – הכוללת את גאמורה, דראקס המשמיד, רוקט ראקון וגרוט; אושר כי המשחק עתיד לכלול את דמויותיהם של מנטיס, וליידי הלבנדר.
עלילת המשחק עתידה להתרחש מספר שנים לאחר מלחמה בין-גלקטית מאסיבית שהותירה את חותמה על היקום שעדיין נאלץ להתמודד השלכותיה ההרסניות.
בין אלו המעוניינים לנצל את השלכות המלחמה על היקום, נמצאים פיטר קוויל ובני קבוצתו, שמקווים להרוויח כסף מהיר במהלך שיטוטיהם מלאי ההרפתקאות ברחבי הגלקסיה.
עם זאת, באחת ממבצעי ההונאה שלהם, שנרקמה בעקבות הימור מטופש בין שניים מחברי הקבוצה, פיטר ובני קבוצתו מובילים בשוגג לתאונה קטנה מאוד, שמהר מאוד הולכת וגדלה לכדי שרשרת אירועים קטסטרופליים שמאיימת על שלום היקום השברירי, אלא אם כן ייקחו אחריות על מעשיהם ויפעלו על מנת למגר את האיום.
המשחק פותח על ידי חברת "Eidos Montreal", חברת הפיתוח העומדת מאחורי סדרת "Deus Ex".
על פי צוות הפיתוח, דמותו של סטאר לורד נבחרה לשמש כדמות הראשית של המשחק מכיוון שהוא "הלב האנושי" של השומרים וחבר הקבוצה עימו הם הכי הזדהו, דבר שהיה מקל אף על השחקן להזדהות עם דמותו ולחקור את כל מערכות היחסים והקונפליקטים בין חברי הקבוצה ביתר קלות כמנהיג הקבוצה.
בעוד שסטאר לורד הוא מנהיג הקבוצה, חברי הקבוצה האחרים עשויים לחלוק על החלטתיו ולהחליט בעצמם, והשחקן צריך גם להגיב להחלטותיהם של הדמויות האחרות.
צוות הפיתוח האמין כי הדבר יכול להבליט עוד יותר את שאר אישיותם ואופיים של השומרים.
מערכת הבחירות והאינטאקציה החברתית של המשחק קיבלה השראה מעבודות צוות אמיתיות בה אנשים חייבים לעבוד, לנהל משא ומתן ולהתמקח זה עם זה.
משחקי "Deus Ex" שימשו כהשראה מרכזית עבור הקמפיין של המשחק, שכן החלטת השחקן תשפיע על התרחשות העלילה ותביא לתוצאות שונות.
פיתוחו של המשחק הודלף לראשונה בינואר 2017, כאשר חברת "Marvel Entertainment" הודיעה כי חתמה על שיתוף פעולה עם Square Enix במטרה לפתח משחקי וידאו שיתבססו על דמויות שונות מבית מארוול קומיקס.
ב-13 ביוני 2021, פיתוחו של המשחק הוכרז רשמית בפאנל של Square Enix בכנס ; עוד נמסר במהלך הפאנל כי המשחק יופץ לשוק עבור קונסולות הדור הקודם – Microsoft Windows, נינטנדו סוויץ', פלייסטיישן 4 ו-Xbox One – ועבור קונסולות הדור הנוכחי – פלייסטיישן 5 ו-Xbox Series X – ב-26 באוקטובר 2021.
בהמשך נמסר כי בניגוד ל"הנוקמים", שאף הוא פותח על ידי Eidos Montreal והופץ על ידי Square Enix, המשחק לא יכלול חבילות הרחבה או מערכת מיקרו-תשלומים עבור תכנים קוסמטיים.
עבור הנינטנדו סוויץ', המשחק יהיה זמין דרך ענן.
שומרי החשמן או משמר החשמן היו המשמר האישי של ארמן ז'אן דו פלסי, דוכס דה רישלייה, הידוע כחשמן רישלייה.
הם התפרסמו ברומן של אלכסנדר דיומא "שלושת המוסקטרים", שבו הם מופיעים כיריביהם הנצחיים של המוסקטרים המלכותיים.
הם נבדלו ממוסקטרי המלך במעיליהם האדומים ובצלבים הלבנים שעליהם.
בצרפת באותה תקופה, לא רק למלך היו יחידות של שומרים אישיים, אלא גם לבני משפחת המלוכה.
כתוצאה מכך נהרג בדו-קרב אנרי דה רישלייה, אחיו של החשמן, מידי קפטן של שומרי המלכה האם מארי דה מדיצ'י.
ב-1629, כשנודע על תכנון של ניסיון התנקשות נוסף, שלישי במספר, בחיי רישלייה, הוקמה יחידה דומה עבור החשמן.
המלך לואי ה-13 העמיד לרשות החשמן 50 חיילים חמושים בארקבוזים, אליהם הוסיף החשמן עצמו עוד 30 שומרים.
השומרים ליוו את אדונם לכל מקום, ורק כשנכנס לארמון הלובר, השאיר אותם רישלייה מחוץ לשערי הארמון.
בכל מעון של רישלייה היה חדר נפרד למפקד המשמר.
עד 1634 גדל משמר החשמן ל-320 איש: 120 איש בפלוגת פרשים קלים, 100 איש בפלוגת ז'נדרמים ו-100 מוסקטרים רגליים.
עד 1642, עקב גיוס 100 מוסקטרים נוספים, גדל המספר הכולל ל-420, כאשר ביחידת המוסקטרים של המלך היו 150 איש.
בפועל, רק פלוגת הפרשים נקראה "שומרי החשמן".
אנשיה גויסו מתוך אנשים אמינים שקיבלו המלצות מנאמני רישלייה.
גיל המועמד היה צריך להיות לפחות 25, כולל שלוש שנות שירות צבאי לפחות.
בניגוד למוסקטרים המלכותיים, שהיו בעיקר ילידי גסקוניה ו, קציני החשמן היו ברובם ברטונים.
מדי השומרים היו שכמייה אדומה, כובע רחב שוליים עם פלומה לבנה ומגפיים.
הגלימה נתפרה מארבע יריעות, היה ניתן ללבוש אותה פתוחה או מכופתרת, וצלב יווני לבן הוסף מלפנים ומאחור.
גלימות אלו נוצרו לפני גלימות המוסקטרים הכחולות.
רישלייה שילם מכספו את שכר השומרים, הוא היה משמעותי ושולם סדיר, להבדיל מהתשלום המועט למוסקטרים, שהתעכב לעיתים קרובות.
היריבות בין המוסקטרים המלכותיים לשומרי החשמן, שתיאר דיומא, אכן התקיימה.
החברה הצרפתית אהדה את המוסקטרים, שזכו למוניטין של אנשים אמיצים שהשתתפו בכל המלחמות, בעוד ששומרי החשמן נתפסו כ"שכירי חרב" עם ארנקים מלאים.
עם זאת, כשרישלייה השתמש באנשיו בשדות הקרב (מה שקרה לפעמים), השומרים הוכיחו את עצמם כלוחמים טובים.
יורשו של רישלייה, החשמן מאזארן שהיה השר הראשון, הקים גם כן פלוגת מוסקטרים ב-1650 לביטחונו האישי.
כמפקד מונה פרנסואה דה במו, נציג המוסקטרים המלכותיים שפורקו ב-1646, גסקוני וידידו של ד'ארטניאן ההיסטורי.
גם דה במו וגם ד'ארטניאן היו בשירות מאזארן.
כמו שומרי רישלייה, לבשו גם שומרי מאזארן מעילים בצבעי ארגמן.
ב-1660, זמן קצר לפני מותו, העביר מאזארן את יחידתו למלך לואי ה-14, שהפכה לפלוגה שנייה של מוסקטרים, וצורפה לפלוגת המוסקטרים הראשונה, שהוקמה מחדש ב-1657.
שומרים – המרכז לתקשורת ודמוקרטיה הוא גוף תקשורת ישראלי עצמאי, ללא מטרות רווח, העוסק בעיתונות חוקרת.
"שומרים" נוסד ב-2019 כחל"צ במטרה לחזק את הדמוקרטיה בישראל באמצעות עיסוק בעיתונות חוקרת.
הארגון מגדיר את מודל הפעולה שלו באמצעות שיתופי פעולה עם גופי תקשורת בישראל ומחוצה לה, ועוסק בנושאי חברה, בריאות, רווחה, משפט, כלכלה, סביבה ופרטיות.
מייסדי שומרים, המכהנים כחברי הוועד המנהל של הארגון, הם היזם עודד חרמוני, מו"ל 'כלכליסט' יואל אסתרון, והפילנתרופים לאורה וגארי לאודר מארצות הברית.
שומרים נסמך באופן מלא על תרומות מחוץ לישראל, כאשר תורמיו המרכזיים הם המיליארדרים לורה וגארי לאודר, תומכי המפלגה הדמוקרטית בארצות הברית אשר היו שותפים במימון הקמפיינים של הילרי קלינטון וג'ו ביידן לנשיאות ארצות הברית.
תקציבו השנתי של שומרים עומד על כמיליון דולרים.
"שומרים" חבר בארגון התחקירנים הבין־לאומי , והיה שותף בחשיפתם של מסמכי פנדורה, באוקטובר 2021. בספטמבר 2020 היה שותף הארגון בחשיפת מסמכי Fincen שהועברו אל משרד האוצר האמריקאי.
בשנת 2021 הארגון פרסם סדרת תחקירים עם TheMarker בעקבות מגפת האופיואידים בישראל וסדרת תחקירים עם ynet בעקבות דליפות הנפט של קצא"א.
ביוני 2021 נחשפו הוצאות משרד ראש הממשלה שהוסתרו במשך ארבע שנים.
בינואר 2022 פרסם הארגון את נתוני האזנות הסתר וצווי החיפוש של משטרת ישראל, בהתבסס על נתונים לגבי כשלושה מיליון תיקי משטרה חסויים.
בתחקיר נמצא שמספר האזנות הסתר למיליון תושבים בישראל עומד על 424, לעומת 46 בבריטניה ו-22 בארצות הברית.
בפברואר 2022 נחשף דוח פנימי של חברת אריקסון ודמי חסות שהחברה שילמה לדאעש בעיראק.
בפברואר 2022 השתתף הארגון בפרויקט Suisse Secrets של ארגון התחקירים הבין־לאומי OCCRP, במסגרתו נחשף חשבון הבנק הסודי של מיקי גנור בבנק קרדיט סוויס.
בנובמבר 2023 התפרסם תחקיר של מילאן צ'רני על כישלון ישראל לעצור את הזרמת כספי הקריפטו לחמאס.
בספטמבר 2024 שומרים פרסם תחקיר בינלאומי שחשף את תוכנית ההשפעה הרוסית על ישראל.
בפברואר 2025 חשף אורי בלאו גילויים חדשים על אורחות חייו של יאיר נתניהו בארצות הברית
שומרים פועל בתחום עיתונות המידע, ובמסגרתה הנגשה וניתוח נתונים.
בין היתר בוחן הארגון את פעילות כל 120 חברי הכנסת על פי מדדים כמו שאילתות, הצעות לסדר היום, ההצעות לדיון מהיר, חברות בוועדות הכנסת, הצעות החוק ופרמטרים אחרים.
שומרי הגלקסיה בספיישל חג המולד הוא ספיישל טלוויזיוני אמריקאי שנכתב ובוים על ידי ג'יימס גאן, ועוקב אחר קבוצת שומרי הגלקסיה.
הספיישל שודר ב-25 בנובמבר 2022 ועלה בשירות הסטרימינג דיסני+ בלבד.
הסרט מהווה חלק מהיקום הקולנועי של מארוול.
הספיישל מהווה בסיס לסרט "שומרי הגלקסיה: חלק 3".
זמן מה לאחר שנפרדו מתור, שומרי הגלקסיה רוכשים את "ראשומקום" מהאספן ומתחילים לבנות אותה מחדש.
כאשר חג המולד מתקרב, קרגלין אובפונטרי מספר לשומרים את הסיפור כיצד יונדו אודונטה הרס את חג המולד לפיטר קוויל בילדותו.
מנטיס מדברת עם דראקס על מציאת מתנה מושלמת עבור קוויל, שכן האחרון עדיין מדוכא מעזיבתה של גאמורה.
היא גם מגלה לדראקס שהיא אחותו למחצה של קוויל, שכן שניהם חולקים אב, אגו, אך היא מסרבת לספר לקוויל את האמת, מתוך חשש להזכיר לו את המעשים הנוראיים של אביו.
לאחר ניסיון להעלות רעיונות למתנה, הם מסכימים שעליהם להגיע לכדור הארץ ולהחזיר את גיבור ילדותו של קוויל, קווין בייקון.
מנטיס ודראקס טסים לכדור הארץ ונוחתים בגבעות הוליווד ליד שלט הוליווד, בקליפורניה, שם הם מנסים לחפש את בייקון.
בסופו של דבר, הם מקבלים מפה של בתי הסלבריטאים על ידי בעלת חנות מזכרות ומשתמשים במפה כדי לאתר את ביתו של בייקון.
בייקון, שמחכה שמשפחתו תחזור הביתה, נבהל מהופעתם של מנטיס ודראקס ומנסה להימלט, אך מנטיס מכניסה אותו לטראנס באמצעות כוחותיה.
כשהם חוזרים ל"ראשומקום", מנטיס ודראקס מגלים לאכזבתם שבייקון הוא שחקן ולא גיבור אמיתי.
מאוחר יותר, השומרים מפתיעים את קוויל בחגיגת חג המולד, אך האחרון מתעצבן כשנודע לו שבייקון נחטף בניגוד לרצונו ודורש להחזירו הביתה.
עם זאת, קרגלין משכנע את בייקון להישאר בכך שהוא מספר לו כיצד הוא שימש השראה לגבורתו של קוויל.
בסצנת אמצע הקרדיטים, רוקט ראקון וקוסמו כלב חלל הרוסי, הופכים את גרוט לעץ חג מולד אך ללא הצלחה ורוקט מציין שהם צריכים לעשות עוד ספיישל.
כריס פראט – פיטר קוויל/סטאר לורד, מנהיגם החצי אנושי-חצי חייזרי של "שומרי הגלקסיה", שנחטף מכדור הארץ בילדותו וגודל על ידי קבוצה של גנבים ומבריחים חייזרים המכונים "הבוזזים".
וין דיזל – גרוט , יצור אינטליגנטי דמוי עץ, שותפו של רוקט וחבר ב"שומרי הגלקסיה".
בראדלי קופר – רוקט , חבר ב"שומרי הגלקסיה" ויצור מהונדס גנטית דמוי דביבון המיומן בטקטיקות נשק והנדסה אשר שימש כשכיר חרב וצייד ראשים בעברו, ובהווה משמש כממציא, מהנדס ואשף הטכנולוגיה עבור הצוות.
עלילת הסרט עתידה להשלים את הקשת העלילתית שנבנתה עבור הדמות בשני סרטי "שומרי הגלקסיה" הראשונים ובסרטים "מלחמת האינסוף" ו"סוף המשחק".
פום קלמנטיף – מנטיס, חברה ב"שומרי הגלקסיה" וחייזרית בעלת כוחות-על מבוססי אמפתיה.
שון גאן – קראגלין אובפונטרי, יד ימינו לשעבר של יונדו ובן בריתם של "שומרי הגלקסיה".
מריה בקלובה – קוסמו כלב החלל, כלב קוסמי שנשלח לחלל על ידי ברית המועצות.
דמותו של קוסמו גולמה בעבר על ידי הכלב פרד ב"שומרי הגלקסיה" ו"שומרי הגלקסיה: חלק 2".
קווין בייקון - בתפקיד עצמו
קירה סדג'וויק - בתפקיד עצמה.
בנוסף, להקת Old 97's מופיעה כלהקה חייזרית המנגנת מספר שירים.
מייקל רוקר מדובב את קולו של יונדו בסצנות אנימציה.
מארק המיל מופיע כאדם שתוי.
בדצמבר 2020, נשיא אולפני מארוול קווין פייגי הכריז על הספיישל ואף חשף את שמו.
גאן אמר כי "הספיישל הזה הוא אחד הסיפורים האהובים עלי אי פעם...
גאן הוסיף שהספיישל יהיה לייב אקשן וחלק מהיקום הקולנועי של מארוול (MCU), וציין כי היה מעריץ של ספיישל חג המולד של מלחמת הכוכבים (1978) בצעירותו.
גאן סיים את התסריט באפריל 2021. חברי הקאסט הראשיים של סרטי שומרי הגלקסיה ישחקו בסרט, כאשר הסיפור מתרחש בין תור: אהבה ורעם לשומרי הגלקסיה: חלק 3. גאן ציין שיש חלקים מהספיישל שיעזרו לבסס חלק מהתסריט לסרט השלישי של שומרי הגלקסיה.
ב-3 ביוני, וין דיזל, שמדבב את גרוט ביקום הקולנועי של מארוול, אמר שפייגי נרגש מיצירת הסרט ובמיוחד מעצם העובדה שבסרט מתוכנן שדמותו של גרוט יחזור לביתו, פלנט x.
בנוסף, סופר כי הספיישל יהיה באורך של כ-40 דקות.
הספיישל שוחרר בבלעדיות בשירות הסטרימינג דיסני+ ב-25 נובמבר 2022, במהלך תקופת החגים.
שנהפרסקטגוריהמועמדיםתוצאהמקור2023פרסי אמי לתוכניות לילדים ולמשפחההספיישל הבדיוני הטוב ביותרשומרי הגלקסיה בספיישל חג המולד
שומרי הערים הוא רומן פנטזיה אורבנית מאת רותם ברוכין שיצא לאור בשנת 2022 בהוצאת כנרת זמורה-ביתן דביר ומבוסס על סדרת סיפורי "שומרי הערים" פרי עטה של ברוכין, אשר התפרסמו החל משנת 2012 וכוללים, מלבד הספר, גם שתי נובלות, שלוש נובלטות ומספר סיפורים קצרים.
הסדרה כוללת גם פרויקט צילום, וכן הצגה בימתית אינטראקטיבית.
הספר זכה בפרס גפן לשנת 2023.
עלילת הספר מתקיימת בעולם בדיוני המקביל לעולמנו, ובו עיר היא הרבה יותר ממקבץ של בניינים, בטון, כבישים, פקקים וארנונה.
לכל עיר בישראל וברחבי העולם ישנה התגשמות חיה בדמות "רוח עיר", אשר מבטאת את אופייה הייחודי של אותה עיר ומחזיקה בכוחות על-טבעיים ייחודיים המשמשים אותה בין היתר לשם הגנה על תושביה.
במקביל לרוחות העיר, העולם כולל גם בני אדם רגילים אשר משמשים כ"שומרי הערים", והם היחידים שמצליחים לזהות ולהכיר בקיומן של רוחות הערים.
תפקידם של שומרי הערים הוא להגן, לתמוך ולסייע לרוחות הערים, ובמידת הצורך לשמש כחוליה המקשרת בינן לבין עולם בני האדם.
הספר, המתרחש במדינת ישראל ומחוצה לה, עוקב אחר מסעו של יונתן, בחור ישראלי צעיר ובנו של שומר הערים הנוכחי של ישראל, אשר מיועד לתפקיד שומר הערים העתידי של ישראל מיום היוולדו.
על אף תאוות הנדודים וניסיונו של יונתן לפלס את דרכו העצמאית בעולם, הוא מסתגל בהדרגה למימוש ייעודו בחיים כשומר הערים הבא של ישראל, ובמקביל מתוודע לתעלומה מסתורית אשר מקיפה את חייו בעבר, בהווה ובעתיד, במאבק כנגד אויב עתיק ורב עוצמה השואף להשמיד את עצם מהותן של הערים הישראליות.
שומרים על השכונה הוא סרט קומדיית פעולה מדע בדיוני אמריקאי משנת 2012 בבימויו של עקיבא שפר ונכתב על ידי ג'ארד סטרן, סת' רוגן ואוון גולדברג.
הסרט בכיכובם של בן סטילר, וינס ווהן, ג'ונה היל וריצ'רד איואדה עוסק בקבוצה של ארבעה שכנים המחליטים להקים צוות שמירה מקומי לאחר רצח מסתורי שמתרחש בשכונה שלהם.
במהרה הם מגלים שהפושעים הם חייזרים שמתכננים פלישה לכדור הארץ.
זה היה הופעתו הקולנועית האחרונה של ר' לי ארמי, שמת ב-15 באפריל 2018.
פיתוחי הסרט החלו בתחילת 2008 תחת המפיק שון לוי כפרויקט ממוקד לבני נוער שנכתב על ידי ג'ארד סטרן.
בין אמצע 2009 לסוף 2010, הוא בחן במאים וכוכבים שונים אשר הצטרפו לפרויקט עד נובמבר 2010, כאשר הוא חיפש כותבים חדשים הוא מצא את רוגן וגולדברג (שכתבו מחדש את התסריט עבור קהל מבוגר).
הצילומים החלו באוקטובר 2011 במדינת ג'ורג'יה, והסתיימו בינואר 2012.
הסרט, שיצא לאקרנים ב-27 ביולי 2012, היה כישלון קופתי והכניס רק 68.3 מיליון דולר בתקציב של 68 מיליון דולר (עם עלויות שיווק והפצה נלקחות בחשבון).
הסרט גם זכה לביקורות שליליות כאשר המבקרים התמקדו בעלילה, בדיחות "וולגריות ופוגעניות" תכופות ומספר רב של מיקומי מוצרים.
עם זאת, ההופעות של היל ואיואדה התקבלו בצורה חיובית יותר.
ארבעת הגיבורים, אוון (בן סטילר), בוב (וינס ווהן), פרנקלין (ג'ונה היל), וג'אמרקוס (ריצ'רד איואדה), מקימים צוות שמירה בשכונה שקטה בפרברי ארצות הברית.
בזמן שהם מנסים לחקור את הרצח המסתורי, הם נתקלים בגילוי מפתיע – חייזרים שחודרים לכדור הארץ תחת מעטה חשאיות, כשהם מתחזים לבני אדם.
הקבוצה מתחילה במאבק להציל את העולם מהפלישה הקרובה תוך כדי התמודדות עם הפערים האישיים ביניהם.
בן סטילר בתפקיד אוון טראטוויג
וינס ווהן בתפקיד בוב פרנקו
הסרט שומרים על השכונה קיבל ביקורות מעורבות מצד המבקרים והקהל.
בעוד שהכימיה בין השחקנים וההומור השטותי התקבלו בחיוב, הסרט זכה גם לביקורת על כך שהעלילה והביצוע לא היו עקביים.
ב-Rotten Tomatoes, הסרט קיבל ציון של 17%, וב-Metacritic ציון של 36 מתוך 100.
שׁוֹמְרָנִיִּים (שם מדעי: Aeshnidae) היא משפחה של שפיריות, הנפוצה כמעט בכל העולם, עם יותר מ-50 סוגים ולמעלה מ-450 מינים.
המשפחה כוללת כמה ממיני השפיריות הגדולים ביותר.
בישראל מצויים 7 מינים מהמשפחה.
השם "Aeshnidae" הוצע לראשונה כמשפחה על ידי אלפורד ליץ' בשנת 1815. ייתכן שהאיות של Aeshnidae נבע משגיאת הדפסה באיות המילה היוונית Aechma, "חנית".
האיות Aeschnidae גם היה בשימוש לסירוגין במשך זמן מה, אך כעת הוא ננטש עבור השם המקורי Aeshnidae.
עם זאת, שמות נגזרים של חלק מהסוגים (כגון Rhionaeschna) שומרים על האיות 'sch', שכן כך הם תוארו לראשונה.
בעברית חודש השם שׁוֹמְרָנִיִּים, שכן השפיריות במשפחה מתאפיינות בגודלן הבולט ובמעוף טריטוריאלי הלוך ושוב הדומה לסיורי משמר.
לפיכך השמות שהוצעו למשפחה זו הם בלשון זכר, ומתייחסים לדפוס התנהגות השפיריות: ׁשומרן, סיירן, ומשקיפן.
רוב השפיריות במשפחה זו גדולות עד גדולות מאוד; במשפחה המין Tetracanthagyna plagiata האסייתי, אשר לפי מוטת כנפיו ומשקלו הוא המין הגדול ביותר מהשפיריות.
אצל מרבית המינים הבטן ארוכה ודקה.
רובם בצבע כחול או ירוק, מעורב עם שחור ולעיתים צהוב.
עיניהם הגדולות, חצי כדוריות ומורכבות, נוגעות בקו האמצע וכמעט מכסות את ראשן.
יש להם ראייה טוב במיוחד, והם טורפי חרקים מומחים; לכן הם נחשבים מועילים מאוד.
אצל זכרים, בסיס הכנף האחורית בדרך כלל זוויתי.
לזכרים ממינים רבים יש בבסיס הבטן מעין עלים צדדיים בשם Auricles (יוצא מן הכלל הסוג סיירן (Anax)).
אצל נקבות, איבר ההטלה מפותח היטב.
הביצים מוטלות במים או בקרבתם.
הנימפות בדרך כלל דקות בהשוואה לאלו של משפחות אחרות, עם שפה תחתונה (לביום) ארוכה ושטוחה.
הן נחשבות לטורפים מימיים, הניזונים מחרקים אחרים ואפילו דגים קטנים.
הבוגרים מבלים זמן רב באוויר ונראה שהם עפים עם ארבע הכנפיים הגדולות והחזקות שלהם.
הם מסוגלים לעוף קדימה או אחורה או לרחף כמו מסוק.
קשה מאוד לתפוס אותן בשל יכולות התעופה והראייה החדה שלהן.
משפחת השומרניים מכילה את הסוגים הבאים:
שׁוֹמְרָן (שם מדעי: Aeshna) הוא סוג של שפיריות ממשפחת השומרניים.
בישראל שני נציגים מהסוג, שומרן חלודי ושומרן פסיפסי.
השם Aeshna נטבע על ידי האנטומולוג הדני יוהאן כריסטיאן פבריציוס במאה ה-18. ייתכן שהשם נבע משגיאת דפוס באיות Aechma היוונית, "חנית".
האיות Aeschna היה בשימוש לסירוגין במשך תקופה, אך כעת הוא נטוש עבור השם המקורי Aeshna .
עם זאת, שמות סוגים נגזרים (כגון Rhionaeschna) שומרים על האיות 'sch', שכן כך הם צוטטו לראשונה.
החזה והבטן שלהם בצבע חום, עם פסים או כתמים כחולים או צהובים על בית החזה, וכתמים צהובים, כחולים או ירוקים על הבטן.
מאמר משנת 2003 הראה כי המינים ההולארקטיים והניאוטרופיים שהוצבו בסוג זה אינם חולקים אב קדמון משותף, והציע לסווג את האחרונים בסוג Rhionaeschna.
שׁוֹמְרָן פְּסֵיפָסִי (שם מדעי: Aeshna mixta) הוא מין נודד של שפירית ממשפחת השומרניים, אחד מהמינים הקטנים יותר במשפחה.
תפצתו בצפון אפריקה, דרום ומרכז אירופה ועד לאזור הים הבלטי ומרכז אסיה.
בישראל הוא מין סתווי לא נפוץ, בעיקר בצפון הארץ.
השומרן הפסיפסי הוא שפירית בינונית בעלת מראה כהה בתעופה.
הוא דומה במראהו לשומרנים אחרים, אך יש לו סימן אופייני בצורת מסמר על המקטע השני של הבטן (S2) שייחודי לו, בולט במיוחד אצל זכרים בוגרים כשמנוגד לכחול בסימוני הבטן האחרים.
בתעופה הוא מזכיר סיירן קיסרי קטן עם בטן כחולה שבמבט מהצד מתעקלת מעט כלפי מטה.
התוספתנים ארוכים למדי, לפחות באורך של מקטעי הבטן S9–S10 יחדיו.
פסי הכתף קטנים מאוד או חסרים.
הקושי העיקרי בזיהויו הוא הבחנה בינו לבין A.
affinis, אך הסימונים בצדי החזה שונים.
affinis צידי החזה בצבע צהוב-כחלחל עם קווים שחורים דקים לאורך תפרי החלקים.
אצל השומרן הפסיפסי צבע דומה, אך הצהוב מופרד על ידי אזורים חומים כהים כך שהוא נותן מראה של שני פסים צהובים רחבים בצידי החזה.
תחום התפוצה של השומרן הפסיפסי מתפרש ברחבי מרכז ודרום אירופה, צפון אפריקה, המזרח התיכון וברחבי אסיה ומזרחה עד לסין ויפן.
מכיוון שמדובר במין נודד, הוא יכול להופיע גם מחוץ לתחום התפוצה הרגיל שלו, ובשנים האחרונות מתפשט צפונה.
לדוגמה, בממלכה המאוחדת, מין זה היה נחשב לנדיר עד שנות ה-40 של המאה ה-20, אז החל לנדוד מהיבשת במספרים גדולים.
הוא ממשיך לעשות זאת וכיום הוא מתרבה קבוע ברחבי אנגליה.
הוא מתרבה באגמים ובריכות וסובל גם מים מליחים.
הוא נצפה גם הרחק ממים, גבוה בין עצים ושיחים, אך לעיתים קרובות נח נמוך על צמחייה.
פרט אחד נצפה ב-3 בספטמבר 2015 בפורט קולינס, קולורדו, כשהוא עף בחצר אחורית מעל טרמפולינה; כנראה מתבלבל איתה כבריכה קטנה וחשוכה.
הבוגרים נצפים בתעופה בכל חודשי השנה, אך לרוב מיולי עד סוף אוקטובר או תחילת נובמבר; מין אופייני של סוף הקיץ והסתיו.
לאחר ההגחה, הבוגרים מתרחקים מהמים ומבלים את זמנם בציד ובהתבגרות מינית.
בניגוד לקרובי משפחתם, הם אינם טריטוריאליים ולעיתים קרובות נראים ניזונים או נחים בקבוצות, ואף מתקבצים לנחילים גדולים.
ניתן לצפות בהם בתעופה גם די גבוה סביב עצים ושיחים.
לאחר התבגרות, הם חוזרים למים ומתחילים בהתנהגות חיזור כאשר הזכרים מסיירים בחיפוש אחר נקבות.
כאמור, הזכרים פחות טריטוריאליים משומרנים אחרים.
הזוגות יוצרים "גלגל זיווג" עם הנקבה ומזדווגים במעוף.
לאחר ההזדווגות הזכר והנקבה נפרדים והנקבה מטילה לבדה.
הביצים מתפתחות ולאחר מכן נכנסות לדיאפאוזה, ומעבירות כך את החורף.
באביב הביצים בוקעות ויוצא מהן השלב הראשון של הנימפה (prolarva), אשר נמשך בין מספר שניות למספר דקות בלבד.
התפתחות הנימפות מהירה, והבוגרים מגיחים בקיץ.
שׁוֹמְרָן חֲלֻדִּי (שם מדעי: Aeshna isoceles) הוא מין קטן של שפירית ממשפחת השומרניים המצוי באירופה, בעיקר סביב הים התיכון, ובשפלות צפון אפריקה.
בישראל ניתן לצפות בו בצפון הארץ.
השומרן החלודי הוא שפירית בינונית, גדול במעט מהשומרן הפסיפסי.
צבע גופו חום עם שני פסים צהובים בצידי החזה, ובאוכלוסיות הדרומיות ישנם פסי כתף צהובים (הוצע לסווגם כתת-מין בשם A.
antehumeralis, אך כנראה מקור השוני במראה בהיר יותר כתוצאה מאקלים חם, ולא מהבדלים טקסונומיים).
העיניים ירוקות, הכנפיים שקופות, וישנו סימן בצורת משולש צהוב על מקטע הבטן השני (S2) שהקנה לו את שמו המדעי.
בעבר הוצב בסוג Anaciaeschna, בשל שוני משאר החברים בסוג שומרן, אליו הוא משויך כיום.
השומרן החלודי הוא אחד משני מיני השומרנים החומים היחידים המצויים באירופה, כאשר השני הוא A.
לשניהם חזה ובטן חומים, אך לחלודי עיניים ירוקות, כנפיים שקופות וסימון משולש צהוב ייחודי על מקטע הבטן השני.
לכנפיים האחוריות יש כתם ענברי בבסיסן.
grandis יש כנפיים צהבהבות ועיניים כחלחלות.
העיניים הירוקות של החלודי בולטות אפילו בתעופה, ובפועל לא קשה להבחין בין שני המינים הללו.
בנוסף להבדלים המורפולוגיים, עונת התעופה של החלודי הרבה יותר מוקדמת בשנה מאשר אצל A.
עונת התעופה של הבוגרים מוקדמת יחסית לשומרנים: מאפריל עד אוגוסט ברוב אזורי תפוצתו, כשהשיא ביוני.
השומרן החלודי בעל תפוצה נרחבת אבל מאוד מקומי בתחומה.
טוחח המין מתפרש על מרכז אירופה, סביב הים התיכון ובאזורים נמוכים בצפון אפריקה.
הוא נפוץ יותר במזרח אירופה מאשר בדרום-מערב אירופה; ונצפה באופן מקומי בספרד ובפורטוגל.
מעדיף גופי מים עומדים או בעלי זרימה איטית עם צמחיית קנים עשירה, כמו ביצות, תעלות ואגמים קטנים.
בניגוד למרבית השומרניים, לשומרן החלודי יש נטייה להתייצב מדי פעם בעמדה מעל המים בטריטוריה שלו, ולא לסייר בתעופה בלתי פוסקת.
הזכרים מעופפים מעל רצועת מים ומגנים על הטריטוריה שלהם, ואם הבריכה קטנה הזכר ירחף מעל מרכז הבריכה.
הנקבות מטילות את הביצים בעיקר בתוך המים והביצים בוקעות תוך כשבועיים.
בעבר שויך המין על ידי חלק מהמחברים לסוג האסייתי Anaciaeschna, אך סיווג זה היה שנוי במחלוקת ולא התקבל תחת הסכמה רחבה.
מחקר גנטי פילוגנטי מולקולרי שפורסם בשנת 2023 הראה כי הסוג Aeshna (שומרן) אינו מונופילטי כפי שהובן בעבר, ולכן יש לפצלו.
יחד עם זאת, השומרן החלודי אינו משתלב לא בסוג Aeshna ולא בסוג Anaciaeschna; לכן, הוצע לסווגו תחת סוג חדש Isoaeschna שיכיל רק את מין זה, תחת השם המדעי Isoaeschna isoceles (מילר, 1767).
"שומרי הסף" הוא אלבום האולפן השני של הצמד המוזיקלי הישראלי סאבלימינל והצל.
האלבום ראה אור ב-1 ביולי 2025, למעלה משני עשורים לאחר הוצאת אלבומם המשותף הקודם "האור והצל" (2002), וכ-13 שנים לאחר ניתוק הקשר המוזיקלי ביניהם.
את האלבום הפיק סאבלימינל (קובי שמעוני) במסגרת חברת התקליטים שהקים, תאקט רקורדס.
לאחר הפסקה ממושכת ביחסיהם, שבה כללה גם ביטויי עוינות פומביים, שבו סאבלימינל והצל לשתף פעולה מוזיקלית במסגרת האלבום "שומרי הסף".
בהצהרות לתקשורת, ציינו השניים כי חידוש שיתוף הפעולה נעשה על רקע תחושת שליחות ערכית וחברתית, וכי הם רואים את עצמם כמי שמופקדים על שימור גבולות הזהות הלאומית והיהודית בישראל.
האלבום הופק לאורך תקופה של מספר חודשים, וכולל שיתופי פעולה עם אמנים שונים, ביניהם אליעד נחום, רביב כנר, איתי לוי, אבי אבורומי ואיציק שמלי.
הרצועות משלבות בין סגנון ההיפ-הופ המזוהה עם הצמד לבין אלמנטים ממוזיקה ים-תיכונית, מזרחית וחזנות מודרנית.
האלבום עוסק בנושאים של זהות לאומית, ערכים, מסורת, אמונה והתמודדות עם אתגרים חברתיים ופוליטיים.
ברצועת הפתיחה "אבינו" משולב קולו של ראש ממשלת ישראל מנחם בגין באמצעות טכנולוגיית בינה מלאכותית, בצירוף ביצוע ווקאלי של מקהלה חסידית.
שירים אחרים באלבום נוגעים בתחושות של חוסר יציבות חברתית, קריאה לאחדות, וכן ביקורת מרומזת כלפי גורמים הנתפסים כמובילים לפירוד.
בית הספר שומרי תורה בזל נוסד בשנת 1895 על ידי רב הקהילה דאז, הרב אשר מיכאל (ארתור) כהן.
במוסד מתקיימים לימודים לילדים, לבני נוער ולמבוגרים בתחומי תנ"ך, מקצועות התלמוד, עברית ופילוסופיה יהודית.
הקרן Israelitisches Lehrhaus (בית המדרש היהודי) מוזכרת לרוב כמילה נרדפת ל"שומרי תורה", אף על פי שמדובר בשני גופים עצמאיים.
לאגודה זו יכול היה להצטרף כחבר כל "יהודי דתי ללא דופי, שמלאו לו 16 שנים".
על פי התקנון, מטרות האגודה היו:
לימוד התורה והאפשרות הנובעת מכך לקיום המצוות הדתיות.
שירותי ידידות בעת מחלה ומקרי מוות, וקידום צדקה כללית.
הצורך הלגיטימי במבנים משל עצמם מולא באמצעות הקרן "בית המדרש היהודי" (Stiftung Israelitisches Lehrhaus).
אף על פי שמטרת הקרן קשורה בקשר הדוק ל"שומרי תורה", מדובר כאמור בשני גופים משפטיים נפרדים.
"שומרי תורה" הצליחה במידה רבה להימנע ממעורבות במתחים שבין הקהילה היהודית בבזל (IGB) לבין "החברה הדתית היהודית בבזל" (IRG - הקהילה החרדית הנפרדת) שנוסדה בשנת 1927. כך, מקיפה כיום הקשת החברתית במוסד החל מליברלים, דרך אורתודוקסים ועד חרדים.
בתוך כך, הצליח המוסד שלא לאבד את המטרה העיקרית, שהיא הנחלת הידע היהודי והתרבות היהודית.
שומרים על זוחלי הארץ הוא מיזם חברתי-סביבתי ישראלי שהוקם בשנת 2016 על ידי אבי צובל, במטרה לשנות את התפיסה הציבורית כלפי זוחלים בישראל, בדגש על נחשים, ולקדם את שמירת הטבע וההגנה על בעלי חיים אלו.
המיזם הוקם על רקע החשש והרתיעה הציבורית הנפוצה מזוחלים, המובילה לעיתים קרובות להריגתם ללא צורך.
מייסד המיזם, אבי צובל, לוכד נחשים ופעיל סביבתי, זיהה את הצורך בפלטפורמה שתנגיש מידע מקצועי, מהיר ומהימן לציבור הרחב כדי למנוע קונפליקטים בין בני אדם לזוחלים.
המיזם פועל להעלאת המודעות לכך שהזוחלים הם חיות בר מוגנות המהוות חלק בלתי נפרד מהמערכת האקולוגית בישראל.
המיזם פועל במספר ערוצים מרכזיים:
הסברה וחינוך: ניהול דף פייסבוק וקהילה פעילה המונים עשרות אלפי חברים.
בערוצים אלו ניתן לקבל זיהוי מקצועי של זוחלים בזמן אמת, הסברים על התנהגותם וחשיבותם האקולוגית, ומידע על דרכי התמודדות במפגש עם נחשים.
הגנה על זוחלים: המיזם פועל להטמעת ההבנה כי זוחלי ישראל הם ערכי טבע מוגנים.
פעילות זו כוללת הסברה על החוק להגנת חיית הבר ועידוד פנייה ללוכדים מורשים במקום פגיעה בבעל החיים.
מיזמים לאומיים ובחירת הנחש הלאומי: בשנת 2018 הוביל המיזם קמפיין ארצי רחב היקף לבחירת "הנחש של ישראל".
הקמפיין לווה בסיקור תקשורתי נרחב במטרה לקרב את הציבור לעולם הזוחלים.
בתום הצבעה דמוקרטית שבה השתתפו אלפי אנשים, הוכרז הצפע המצוי כנחש הלאומי של ישראל.
שיתופי פעולה חינוכיים: המיזם מקיים הרצאות, ימי עיון ופעילויות חינוכיות רחבות.
בין היתר, המיזם משתף פעולה עם "הקואליציה לחיות בר" בהעברת וובינרים מקצועיים להנגשת עולם הזוחלים למשפחות ולילדים, במטרה להפחית חרדות ולייצר חיבור לטבע המקומי.
המיזם מדגיש את תפקידם המכריע של הזוחלים בשמירה על איזון אקולוגי, בין היתר כמדבירים ביולוגיים המווסתים אוכלוסיות של מכרסמים ומזיקים.
פעילות המיזם חותרת לשימור המגוון הביולוגי הייחודי של ארץ ישראל והגנה על בתי הגידול של הזוחלים.
שֻׁמְשֹׁם (בשין ימנית, בשפת הדיבור: סוּמְסוּם; שם מדעי: Sesamum indicum) הוא צמח חד-שנתי ממשפחת השומשומיים.
השומשום הוא גידול השמן הראשון בעולם, ותורבת לפני כ-5,500 שנה בתת-היבשת ההודית ממין הבר Sesamum indicum subsp.
השומשום הוא צמח בעל גידול לא מסיים, פרחיו בצבע לבן-ורוד.
צמח השומשום עמיד לתנאי יובש וחום ויכול לשגשג בתנאים שלא מאפשרים גידולים אחרים, ומסיבה זו נפוץ גידולו במקומות חמים ויבשים.
זרעי השומשום משמשים כחומר גלם למגוון רחב של מוצרים בתעשיית המזון (כמו שמן, טחינה וציפוי מאפים) ובתעשיית הקוסמטיקה.
זרעי השומשום נחשבים לגידול זרעי השמן העתיק ביותר הידוע לאנושות.
לסוג ישנים מינים רבים, ורובם הם מיני בר המצויים באופן טבעי באפריקה שמדרום לסהרה.
Sesamum indicum, המין התרבותי, מקורו בהודו.
שרידים ארכאולוגיים של שומשום חרוך המתוארכים לכ-3500-3050 לפנה"ס מראים שהשומשום בוית בתת-היבשת ההודית לפני לפחות 5,500 שנה.
פולר קובע שסחר בשומשום בין מסופוטמיה לתת-היבשת ההודית התקיים כבר בשנת 2000 לפנה"ס.
נראה כי תרבות עמק האינדוס ייצאה שמן שומשום למסופוטמיה, שם הוא היה ידוע בשם אִילוּ בשומרית ו-אֶלּוּ באכדית, בדומה למילים בשפות הדראווידיות (משפחת שפות דרום הודו): אֶלּוּ בקנאדה ובמליאלאם, ו-אֶל בטמילית.
המצרים קראו לו סֶסֶמְט, והוא נכלל ברשימת התרופות במגילות פפירוס אברס מ-1550 לפנה"ס לערך.
בחפירות בקבר המלך תות ענח' אמון נמצאו סלים של שומשום בין חפצי הקבורה האחרים, מה שמרמז שהשומשום היה קיים במצרים כבר ב-1350 לפנה"ס.
השומשום גודל ונכבש להפקת שמן לפחות מ-750 לפנה"ס באימפריה של אורארטו.
על אף הממצאים הללו, אחרים סבורים שמקורו אולי באתיופיה.
מבחינה היסטורית, השומשום זכה להעדפה הודות ליכולתו לשגשג באזורים שאינם מתאימים לגידול יבולים אחרים.
זהו גידול עמיד הדורש תמיכה חקלאית מועטה - הוא גדל בתנאי בצורת, בחום גבוה, עם לחות שארית בקרקע לאחר עונת המונסונים או אפילו כאשר הגשמים מועטים או כאשר יש עודף גשמים.
יכולתו לגדול בתנאים קשים אלה היא שהעניקה לו יתרון על פני גידולים אחרים.
ניתן לגדלו אף בשולי המדבריות, מה שהקנה לו את הכינוי "היבול השורד" מפי דראלד ריי לנגהאם, חוקר ומפתח זני שומשום.
קיימים מגוון גוונים טבעיים של גרעיני שומשום: לבן בהיר, חום, אדום ושחור.
השומשום השחור נפוץ בעיקר במדינות המזרח הרחוק ומשמש בהכנת סושי וסלטים אסייתים.
השומשום הלבן משמש בעיקר להכנת טחינה גולמית.
מחקר שנערך בפקולטה לחקלאות של האוניברסיטה העברית בירושלים הביא לפיתוח של זני שומשום חדשים בעלי יבול ואיכות משופרים, המותאמים לקציר ממוכן.
זנים אלו פתרו את הבעיה העיקרית של גידול השומשום, שהיא התבקעות הלקט השומשום בעת הבשלתו.
זני השומשום הסתגלו לסוגי קרקע רבים.
היבולים בעלי התנובה הגבוהה משגשגים בקרקעות פוריות, מנוקזות היטב, בעלות pH נייטרלי.
ואולם, לזנים אלה יש סבילות נמוכה לקרקעות עם מליחות גבוהה ולתנאי הצפה.
גידולי שומשום מסחריים דורשים 90 עד 120 ימים ללא כפור.
תנאים חמים מעל מיטיבים עם הצמיחה והיבול.
על אף ששומשום יכול לגדול בקרקעות דלות, התנובות הטובות ביותר מתקבלות משדות מדושנים היטב.
הפריחה תלויה במשטר האור (פוטופריודה) ובזן.
משטר האור משפיע גם על תכולת השמן בזרע: הארכת משך החשיפה לאור מגדילה את תכולת השמן.